ET Euroopa Liidu Teataja C 255/1

Nõukogu määruse (EÜ) nr 732/2008 artikli 19 lõike 2 kohane teadaanne uurimise lõpetamisest ühinemisvabaduse ja organiseerumisõiguse kaitse kohta El Salvadoris

2009/C 255/01

Otsusega 2008/316/EÜ (1) algatas komisjon 31. märtsil 2008 uurimise, et teha kindlaks, kas Rahvusvahelise Tööorganisatsiooni (ILO) ühinemisõiguse ja organiseerumisvabaduse kaitse konventsioon nr 87 on endiselt El Salvadori Vabariigi õigusaktidesse inkorporeeritud või kas seda õigusakti rakendatakse tegelikkuses. Uurimine algatati komisjonile laekunud teabe põhjal, mille kohaselt tunnistas El Salvadori ülemkohus oma 28. oktoobri 2007. aasta otsusega (kohtuasjad 63-2007 ja 69-2007) Rahvusvahelise Tööorganisatsiooni konventsiooni nr 87 teatavad sätted El Salvadori põhiseaduse artikliga 47 vastuolus olevaks.

Komisjon leidis uurimise käigus, et El Salvador oli Rahvusvahelise Tööorganisatsiooni konventsiooni nr 87 ratifitseerinud ja riiklikesse õigusaktidesse inkorporeerinud. Uurimine näitas ka, et El Salvadori ülemkohtu otsus ei tühistanud nimetatud konventsiooni ratifitseerimist. See konventsioon on El Salvadoris endiselt jõus ja kohaldatav. Ülemkohtu otsuse tagajärjel hakati aga konventsiooni nr 87 artiklit 2 kohaldama üksnes osaliselt. Konventsiooni nr 87 artiklis 2 sätestatud ja tagatud organiseerumisvabadus kehtis El Salvadoris ainult erasektori töötajate, ent mitte riigisektori töötajate suhtes.

26. septembril 2008 sai komisjoni El Salvadori valitsuselt teadaande, milles teatati kavatsusest põhiseaduse artiklit 47 reformida ja sätestada selles selgelt, et ka riigisektori töötajatel on õigus moodustada ametiühinguid. Lisaks oli teadaandes märgitud, et El Salvadori seadusandlik assamblee kiitis selle reformi heaks 24. augustil 2006 ja lubas omalt poolt teha kõik reformiprotsessi lõpuleviimiseks, kui mais 2009 astub ametisse riigi uus seadusandlik assamblee. 27. mail 2009 võttis El Salvadori seadusandlik assamblee vastu riigi põhiseaduse artikli 47 muudatuse, et kõrvaldada vastuolu Rahvusvahelise Tööorganisatsiooni konventsiooniga nr 87. Nimetatud muudatus avaldati 4. juunil 2009 El Salvadori ametlikes väljaannetes (köide 383, nr 102) ning see jõustus 12. juunil 2009. See muudatus laiendab konventsiooni nr 87 artiklis 2 tagatud õigusi El Salvadori riigisektori töötajatele, jättes ikkagi välja teatavad riigisektori töötajate kategooriad. Erandiklausli ulatus ületab siiski Rahvusvahelise Tööorganisatsiooni konventsiooni nr 87 alusel lubatu. Sellega on ilmne vastuolu El Salvadori õigusaktide ja Rahvusvahelise Tööorganisatsiooni konventsiooni nr 87 vahel küll kõrvaldatud, kuid väike vastuolu El Salvadori põhiseaduse muudetud artikli 47 ja Rahvusvahelise Tööorganisatsiooni konventsiooni nr 87 artikli 2 vahel säilib endiselt.

Võttes arvesse El Salvadori valitsuse olulisi jõupingutusi, mis viisid riigi põhiseaduse artikli 47 muutmiseni ja aitasid kõrvaldada peamise vastuolu, mis takistas konventsiooni nr 87 artiklis 2 sätestatud õiguste kohaldamist El Salvadoris, ei ole komisjoni arvates praegu õigustatud määrusega (EÜ) nr 732/2008 (2) loodud stimuleeriva erikorra ajutine peatamine. Sellegipoolest jätkub konventsiooni nr 87 artiklis 2 tagatud õiguste kasutamise järelevalve, mida komisjon teostab stimuleerivast erikorrast kasusaavate riikide järelevalve raames vastavalt määruse (EÜ) nr 732/2008 artikli 8 lõikele 3.

Vastavalt määruse (EÜ) nr 732/2008 artikli 19 lõikele 2 leidis komisjon kooskõlas nimetatud määruse artikli 27 lõikes 5 sätestatud menetlusega, et uurimise tulemused ei toeta määruse (EÜ) nr 732/2008 II peatüki 2. jaos osutatud stimuleeriva erikorra ajutist peatamist, ja otsustas seetõttu uurimise lõpetada.

(1) ELT L 108, 18.4.2008, lk 29.

(2) ELT L 211, 6.8.2008, lk 1.